钦定古今图书集成/明伦汇编/官常典/第557卷 > 李愍
## 钦定古今图书集成/明伦汇编/官常典/第557卷 > 李愍

按《北齐书李元忠传》：“元忠宗人愍，字魔怜，形貌魁杰，
见异于时，少有大志，年四十，犹不仕州郡，唯招致奸
侠，以为徒侣。孝昌之末，天下兵起，愍潜居林虑山，观
候时变。贼帅鲜于修礼、毛普贤作乱，诏遣大都督长
孙稚讨之。稚素闻愍名，召兼帐内统军军达呼陁。贼
来逆战，稚军为贼所败，愍遂归家。安乐王元鉴为北”
道大行台。至邺，以贼众盛强，未得前，遣使征愍。表授
武骑常侍、假节、别将，镇邺城东郭。葛荣之围信都，馀
党南抄，阳平以北，皆为贼有。鉴命愍为前驱，别讨之，
颇有斩获。及鉴谋逆，愍乃诈患暴风，鉴信之，因此得免。未几，大都督源子邕屯安阳，大都督裴衍屯邺城，
西讨鉴。愍弃家口奔子邕。仍被征赴洛，除奉车都尉，
持节镇汁河。汁河在邺之西北，重山之中，并、相二州
交境，以葛荣南逼，故用愍镇之。荣遣其叔乐陵王葛
苌率精骑一万击愍，愍据险拒战，苌不得前。尔朱荣
至东关，愍乃见荣。荣欲分贼势，遣愍别道向襄国袭
贼，署广州刺史田怙军。愍未至，襄国已擒葛荣，即表
授愍建忠将军，分广平、易阳、襄国、南赵郡之中丘三
县为易阳郡，以愍为太守，赐爵襄国侯。永安末，假平
北将军、持节、当郡大都督，迁乐平太守。未之郡，洛京
倾覆，愍率所部，西保石门山，潜与幽州刺史刘灵助
及高升兄弟、安州刺史卢曹等同契义举。助败，愍遂
入石门。高祖建义，以书招愍，愍奉书拥众数千人以
赴高祖，高祖亲迎之。除使持节、征南将军、都督相州
诸军事、相州刺史，兼尚书、西南道行台、当州都督。令
愍率本众西还旧镇，高祖亲送之。愍至乡，据马鞍山，
依险为垒，征粮集兵，以为声势。尔朱兆出井陉，高祖
破兆于广阿，愍统其本众，屯故城，以备尔朱兆。相州
既平，命愍还邺，除西南道行台、都官尚书，复屯故城。
尔朱兆等将至，高祖征愍参守邺城。太昌初，除太府
卿。后出为南荆州刺史、当州大都督。此州自孝昌以
来，旧路断绝，前后刺史皆从间道，始得达州。愍勒部
曲数千人，径向悬瓠，从北阳复旧道，且战且前，三百
馀里所经之处，即立邮亭，蛮左大服。梁遣其南司州
刺史任思祖、随郡太守桓和等率马步三万，兼发边
蛮，围逼下溠戍，愍躬自讨击破之。诏加车骑将军。愍
于州内开立陂渠，溉稻千馀顷，公私赖之。转行东荆
州，仍除骠骑将军、东荆州刺史、当州大都督，加散骑
常侍。天平二年卒。赠使持节、定殷二州军事、仪同、定
州刺史。元忠族叔景遗，少雄武，有胆力，好结聚亡命，
共为劫盗，乡里每患之。永安末，其兄南钜鹿太守无
为以赃罪为御史纠劾，禁于州狱。景遗率左右十馀
骑，诈称台使，径入州城，劫无为而出之。州军追讨，竟
不能制，由是以侠闻。及高祖举义于信都，景遗赴于
军门。高祖素闻其名，接之甚厚，命与元忠举兵于西
山。仍与大军俱会，擒刺史尔朱羽生。以功除龙骧将
军、昌平县公，邑八百户。尔朱兆来伐，又力战有功，除
使持节、大都督、左将军。太昌初，进爵昌平郡公，增邑
三百户，加车骑将军。天平初，出为颍州刺史。未几，为
前颍川太守元洪威所袭杀。赠侍中、殷沧二州军事、
大将军、开府、殷州刺史。子《伽林》袭。